title: I Yuyu Maupah Kebo Matanduk Mas
text: "Tuwunang iban cainé!" Kéto juru borose kauk-kauk. Kramané ané segrep sanjata sayaga di betén punyan kayuné sambilang kuwuk-kuwuk. Suba uling duang lemeng I Bojog Irengan ané ngusak-ngasik tetamanan puri tusing tuwun uling punyan kayuné tegeh turin gedé. Suba liu juru borose mongkod ngalih menek, nanging tusing nyidang neked di muncuk kayuné. Nengil-nengil I Yuyu lantas megaang mongkod punyan kayuné. Tusing ada ané urati, disubané I Yuyu ngerepe di carang-carang kayuné mara panjake bengong turin heran.